Balfour-plaasaanval: Vrou (73) moes aanvallers help vlugDavid en Lena Streicher. Foto: Verskaf ŉ Bejaarde vrou moes Vrydagaand op ŉ plaas buite Balfour in Mpumalanga haar aanvallers help om hul bakkie aan die gang te stoot, terwyl haar man roggelend op die vloer in die huis gelê het nadat hy in die gesig geskiet is. David Streicher (74) word in die waakeenheid van die Netcare Unie-hospitaal behandel nadat hy met ŉ .22-geweer in die gesig geskiet en fragmente van die koeël deur sy wang, tong en kakebeen gegaan het. Sy vrou, Lena (73), is nie tydens die aanval beseer nie, maar wel erg getraumatiseer. Judy Streicher, David en Lena se skoondogter, het Maandag aan Maroela Media vertel haar skoonouers het die dag by haar swaer, David jr., in Heidelberg deurgebring en die aand omstreeks 18:00 teruggekom op die plaas, Hartebeesfontein. Volgens Judy het haar skoonpa by die deur van die huis ingestap en is hy onmiddellik, sonder waarskuwing, hard met iets oor die kop geslaan en in sy gesig geskiet. “My skoonma was nog buite besig om iets uit die motor te haal, toe sy die skoot hoor afgaan het. Sy het egter nie besef dit is ŉ geweerskoot nie, maar gedink dit is ŉ tak wat breek,” het Judy gesê. “Toe sy by die huis instap, het iemand haar van agter op die skouer getik.” David Streicher. Foto: Verskaf Die aanvallers het Lena op ŉ stoel vasgemaak en haar gevra waar daar vuurwapens en kontant in die huis is. Hulle het David se .22-geweer by hulle gehad, dieselfde geweer waarmee hy oomblikke vantevore geskiet is. Lena het later vertel daar het tasse in ŉ ry in die huis gestaan wat reeds vol goed gepak was wat die aanvallers in die huis bymekaargemaak het. Dit het later aan die lig gekom dat die aanvallers ŉ slaapkamervenster gebreek het om toegang tot die huis te verkry en die egpaar ingewag het. “[Die aanvallers] het my skoonma gevra watter een van die voertuie het ŉ opsporingstelsel in. Sy het vir hulle gesê die RAV het ŉ opsporingstelsel in, maar die ou Nissan 1400-bakkie het nie. Sy het hulle gewaarsku dat hulle gaan sukkel met die bakkie, want hy is oud en wil nie meer lekker aanskakel nie, so hy moet aan die brand gestoot word,” het Judy gesê. Die aanvallers het daarna al die goedere uit die huis agterop die bakkie gepak, voordat hulle vir Lena losgemaak en haar gedwing het om die bakkie aan die brand te stoot. Toe die bakkie aan die gang was, het een van die aanvallers haar weer teruggeneem na die huis toe waar hy haar weer aan die stoel vasgemaak het. “Terwyl dit alles aan die gang was, het my skoonma besef dat my pa weer sy bewussyn herwin, want hy het roggelgeluide gemaak. Hy kon nie regop kom nie, maar het op die vloer gelê en gevra dat iemand hom help. Kan jy dink daardie sielkundige marteling wat sy moes deurmaak om te hoor hoe haar man soebat vir hulp en hulle loop net bo-oor hom en maak of hy nie daar is nie. En sy is vasgemaak en kan hom nie help nie,” sê Judy. Nadat die aanvallers op die vlug geslaan het, kon Lena daarin slaag om los te kom en het op die landlyn vir David jr. gebel. Binnekort was daar hulp op die toneel en David sr. is na die Life Suikerbosrand-hospitaal gehaas. Hy is later na die Netcare Unie-hospitaal oorgeplaas. Judy vertel die koeël in David se gesig het gefragmenteer en een van die fragmente het baie naby aan sy rugmurg gekom. Neuroloë het ná vele oorwegings besluit om vir eers nie te opereer nie omdat die operasie skadeliker kan wees as om die fragment nou net so te los. David en Lena Streicher. Foto: Verskaf “Dit is moontlik dat ŉ operasie later gedoen gaan word, maar vir eers gee hulle hom kans om te herstel,” sê Judy. “Hy is in die waakeenheid en sy toestand is ernstig, maar hy is by sy volle bewussyn en kon al met ons almal praat. Hy is natuurlik baie uitgeput en praat moeilik, maar hy het nou net tyd nodig om te herstel.” Judy sê haar skoonpa is afgetree en boer nie meer op Hartebeesfontein nie. ŉ Paar vee wat hy nog op die plaas aangehou het, is in die afgelope paar maande gesteel en dit het die familie genoop om die veiligheid op die plaas op te skerp. Die videokameras wat hulle egter tydens die veiligheidsopgradering aangebring het, is ook Vrydagaand tydens die aanval gesteel. Volgens Judy is dit die tweede keer dat David op die plaas aangeval word. Die eerste aanval was meer as tien jaar gelede en toe is hy vyf uur lank deur die aanvallers aangehou. Hy het nog nooit werkers op die plaas gehad nie en die egpaar het nie die aanvallers geken wat hulle die eerste keer of Vrydagaand aangeval het nie. “Ek weet hulle het hom geskiet met die bedoeling om hom dood te skiet. Dit is hoekom hulle hom in sy gesig geskiet het. Dit is ŉ wonderwerk dat hy dit oorleef het,” het sy gesê. “Ek dink nie ons sal weer teruggaan plaas toe nie. Ons sal daarheen gaan om hulle goed te gaan haal, maar ek glo nie enigeen van ons sal weer daar bly nie. ŉ Plek wat ons altyd soveel vreugde gebring het, het nou ŉ plek geword waar ons bang is.” Judy het gesê die familie is oorweldig deur die talle boodskappe van ondersteuning en beterskap wat hulle sedert die voorval ontvang het. “God is groot. Ons is so dankbaar vir almal se ondersteuning.”